
Europos Parlamentas,
–	atsižvelgdamas į Komisijos pasiūlymą Europos Parlamentui ir Tarybai (COM(2021)0281),
–	atsižvelgdamas į Sutarties dėl Europos Sąjungos veikimo 294 straipsnio 2 dalį ir į 114 straipsnį, pagal kuriuos Komisija pateikė pasiūlymą Parlamentui (C9‑0200/2021),
–	atsižvelgdamas į Sutarties dėl Europos Sąjungos veikimo 294 straipsnio 3 dalį,
–	atsižvelgdamas į 2021 m. spalio 20 d. Europos ekonomikos ir socialinių reikalų komiteto nuomonę[footnoteRef:1], [1:  	OL C 105, 2022 3 4, p. 81.] 

–	atsižvelgdamas į 2021 m. spalio 13 d. Regionų komiteto nuomonę[footnoteRef:2], [2:  	OL C 61, 2022 2 4, p. 42.] 

–	atsižvelgdamas į preliminarų susitarimą, kurį atsakingas komitetas patvirtino pagal Darbo tvarkos taisyklių 74 straipsnio 4 dalį, ir į 2023 m. gruodžio 6 d. laišku Tarybos atstovo prisiimtą įsipareigojimą pritarti Parlamento pozicijai pagal Sutarties dėl Europos Sąjungos veikimo 294 straipsnio 4 dalį,
–	atsižvelgdamas į Darbo tvarkos taisyklių 59 straipsnį,
–	atsižvelgdamas į Vidaus rinkos ir vartotojų apsaugos komiteto, Teisės reikalų komiteto ir Piliečių laisvių, teisingumo ir vidaus reikalų komiteto nuomones,
–	atsižvelgdamas į Pramonės, mokslinių tyrimų ir energetikos komiteto pranešimą (A9-0038/2023),
1.	priima per pirmąjį svarstymą toliau pateiktą poziciją;
2. 	atsižvelgia į Komisijos pareiškimus, pridėtus prie šios rezoliucijos;
3.	ragina Komisiją dar kartą perduoti klausimą svarstyti Parlamentui, jei ji savo pasiūlymą pakeičia nauju tekstu, jį keičia iš esmės arba ketina jį keisti iš esmės;
4.	paveda Pirmininkei perduoti Parlamento poziciją Tarybai, Komisijai ir nacionaliniams parlamentams.







P9_TC1-COD(2021)0136
Europos Parlamento pozicija, priimta 2024 m. vasario 29 d. per pirmąjį svarstymą, siekiant priimti Europos Parlamento ir Tarybos reglamentą (ES) 2024/..., kuriuo iš dalies keičiamas Reglamentas (ES) Nr. 910/2014, kiek tai susiję su Europos skaitmeninės tapatybės sistemos nustatymu


(Kadangi Parlamentas ir Taryba pasiekė susitarimą, Parlamento pozicija atitinka galutinį teisės aktą, Reglamentą (ES) 2024/1183.)




TEISĖKŪROS REZOLIUCIJOS PRIEDAS
Komisijos pareiškimas dėl 45 straipsnio priimant Reglamentą (ES) 2024/1183[footnoteRef:3] [3:  	OL L, 2024/1183, 2024 4 30, ELI: http://data.europa.eu/eli/reg/2024/1183/oj.] 

Komisija palankiai vertina pasiektą susitarimą, kuriuo, jos nuomone, patikslinama, kad interneto naršyklės turi užtikrinti kvalifikuotų interneto svetainių tapatumo nustatymo sertifikatų palaikymą ir sąveikumą tik tam, kad interneto svetainių savininkų tapatybės duomenys būtų rodomi naudotojui patogiu būdu. Komisija supranta, kad šis įpareigojimas neturi įtakos tokių tapatybės duomenų rodymo metodams.

Komisija palankiai vertina pasiektą susitarimą, kuriuo, jos nuomone, patikslinama, kad reikalavimu interneto naršyklėms pripažinti kvalifikuotus interneto svetainių tapatumo nustatymo sertifikatus neribojama pačių naršyklių saugumo politika ir kad pagal siūlomą 45 straipsnį interneto naršyklės gali išsaugoti ir taikyti savo procedūras ir kriterijus, kad būtų užtikrintas ir išsaugotas internetinių ryšių privatumas naudojant šifravimą ir kitus patikrintus metodus. Komisijos nuomone, 45 straipsnio projekte nenustatomi įpareigojimai ar apribojimai, susiję su tuo, kaip interneto naršyklės užmezga užšifruotus ryšius su interneto svetainėmis arba patvirtina kriptografinių raktų, naudojamų užmezgant tuos ryšius, autentiškumą.

Komisija primena, kad pagal 2016 m. balandžio 13 d. Europos Parlamento, Europos Sąjungos Tarybos ir Europos Komisijos tarpinstitucinio susitarimo dėl geresnės teisėkūros 28 punktą Komisija pasinaudos ekspertų grupių paslaugomis, konsultuosis su tiksliniais suinteresuotaisiais subjektais ir prireikus rengs viešas konsultacijas.

[bookmark: _GoBack]Komisijos pareiškimas dėl nestebėjimo priimant Reglamentą (ES) 2024/1183[footnoteRef:4] [4:  	OL L, 2024/1183, 2024 4 30, ELI: http://data.europa.eu/eli/reg/2024/1183/oj.] 

Komisija palankiai vertina pasiektą susitarimą, kuriuo, jos nuomone, patvirtinama, kad šiuo iš dalies keičiančiu reglamentu europinės skaitmeninės tapatybės dėklės teikėjams neleidžiama tvarkyti šioje dėklėje esančių arba dėl jos naudojimo atsiradusių asmens duomenų kitais tikslais nei dėklės paslaugų teikimas. 

Komisija taip pat palankiai vertina tai, kad į iš dalies keičiančio reglamento projekto 11c konstatuojamąją dalį įtraukta nestebėjimo sąvoka, nes tai turėtų užkirsti kelią dėklės paslaugų teikėjams rinkti ir matyti duomenis apie kasdienius naudotojo sandorius. Komisija laikosi nuomonės, kad ši sąvoka reiškia, jog skirtingų paslaugų duomenys neturėtų būti susiejami naudotojų stebėjimo ar sekimo tikslais arba asmeninio elgesio, interesų ar įpročių nustatymo, analizės ir nuspėjimo tikslais. 

[bookmark: TextBodyEnd]Kartu Komisija pripažįsta, kad, visapusiškai laikydamiesi Reglamento (ES) 2016/679, europinių skaitmeninės tapatybės dėklių teikėjai, gavę aiškų naudotojo sutikimą, gali susipažinti su tam tikrų kategorijų asmens duomenimis, pavyzdžiui, siekiant užtikrinti dėklės paslaugų teikimo tęstinumą arba apsaugoti naudotojus nuo dėklės paslaugų teikimo sutrikimų. Tie duomenys turėtų apsiriboti tuo, kas būtina kiekvienam konkrečiam tikslui pasiekti.

